**Novemberfilm** er et norsk film- og TV-label, som produserer TV-serier og dokumentarfilmer for TV-stasjoner i og utenfor Norge.

Novemberfilm ble stiftet av Kjetil Johnsen og Tomm W. Christiansen i 2004, og har kontorer i Oslo og Arendal. I 2013 kjøpte MTG 51% av aksjene i selskapet, før det i 2016 overtok også de resterende aksjene og etterhvert overførte selskapet som del av en større transaksjon, til NENT. I dag er Novemberfilm en del av det internasjonale produksjonskonsernet Fremantle. Søsterselskaper/labels i Norge er blant annet Monster, Strix, Rakett, Playroom og One big happy family.

Novemberfilm sin største internasjonale produksjon var dokumentaren *Taliban – behind the masks,* som ble kjøpt av 14 land, og sendt på blant annet CNN. I 2011 fikk filmen prisen for beste TV-dokumentar på National Headliner Awards. Samme år fikk Novemberfilm prisen for beste film under oljevernkonferansen International Oil Spill Conference i USA for en dokumentar produsert for Kystverket om Full City-grunnstøtingen ved Langesund i 2009.

Novemberfilm står bak en rekke dokumentarserier og har vunnet Gullruten flere ganger. Blant produksjonene er *Toll, Reddet, Norge bak fasaden, Mysteriet Marianne, Oslo Brenner* og *Dyrepasserne* på TV 2, *I kongens klær*, *Søsken*, Hundepatruljen,*De bortførte barna*, *Kompani Spitsbergen*, *Krimvakta* og *Kripos* på NRK, og det undersøkende formatet *Insider* som sendes på TV-kanalen MAX og Discovery+, og som hadde premiere 17. januar 2012. Høsten 2020 knyttet selskapet til seg forfatter og tidligere politimann Jørn Lier Horst, og lanserte samtidig dokumentarserien *Mysteriet Marianne* på TV 2. Serien ble vinteren 2021 solgt til flere land i Europa. Høsten 2021 offentliggjorde selskapet at det arbeider med en dokumentar om drapet på Tina Jørgensen i Stavanger sammen journalisten Hans Petter Aass.

I 2019 utviklet og produserte Novemberfilm første sesong av *Norge: Bak Fasaden,* som blant annet tok for seg ureturnerbare asylsøkere, øst-europeiske arbeidsinnvandrere og overgrepsrammede barn. Premieren hadde 400 000 seere. Programmet ble ledet av Janne Amble og Kadafi Zaman.

I januar 2020 ble det kjent at Nordic Entertainment Group, som blant annet også eier Monster, Playroom, Strix og Rakett, legger ut disse selskapene for salg. I slutten av juni 2021 ble det kunngjort at det internasjonale selskapet Fremantle var kjøper. I dag (fra januar 2022) er Novemberfilm fusjonert med selskapene Strix og Rakett og er Norges største frittstående leverandør av fakta og dokumentar til det norske og nordiske TV-markedet.

Produksjoner (utvalg)
---------------------

TV-serier
* *Dyrepasserne* – TV2
* *Slanger i paradis* – NRK
* *Krimvakta* – NRK
* *Kripos* – NRK
* *Norge bak fasaden TV 2*
* *Toll TV 2*
* *Hotelleventyret Discovery*
* *Mysteriet Marianne TV 2*
* *Norge i Krise TV 2*
* *Søsken TV 2*
* *Ut av stillheten TV 2*
* *Forsvaret Discovery*
* *I Kongens klær Discovery*
* *Hundepatruljen Viaplay*
* *Insider Discovery*
* *Insider FEM Discovery*
* *Oslo Brenner TV 2*
* *Kompani Spitsbergen TV 2*

Dokumentarer
* Brylkrem og pinup – NRK
* Fyret – NRK
* Taliban - behind the masks – NRK+ flere internasjonale kanaler
* Kidnappet av Taliban – NRK
* Brevet til Jens – TV2
* Pattaya for mine føtter – TV2
* Det pedofile nettet – NRK
* Jakten på Nokas-pengene – NRK
* Lommemannen – NRK

Reklamefilmer (selskap)
* Trygg Trafikk
* Komplett.no
* Kystverket
* Fretex
* Block Watne
* Nettbuss

Referanser
----------

1. ↑  Oslopuls – «Taliban – Behind the Masks» Arkivert 16. desember 2010 hos Wayback Machine.
2. ↑  Fvn – Pris til «Taliban» fra Arendal
3. ↑  Telemarksavisa – Filmpris etter«Full City»
4. ↑  Agderposten – Novemberfilm går på innsiden
5. ↑  «Norge bak fasaden». *VG TV-guide* **(norsk)**. Besøkt 18. februar 2020.
6. ↑  Jerijervi, Dag Robert. «400.000 ble med TV 2 «bak fasaden»». *kampanje.com*. Besøkt 18. februar 2020.
7. ↑  Jerijervi, Dag Robert. «Nent Group selger norske TV-produksjonsselskaper». *kampanje.com*. Besøkt 18. februar 2020.

Eksterne lenker
---------------

* Offisielt nettsted
* Proff.no – Novemberfilm[*død lenke*]

|  |  |
| --- | --- |
| Oppslagsverk/autoritetsdata | Brønnøysundregistrene
 |